ET Euroopa Liidu Teataja C 253/17

Väikese muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 teise lõiguga

(2015/C 253/15)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

VÄIKESE MUUDATUSE HEAKSKIITMISE TAOTLUS

Väikese muudatuse heakskiitmise taotlus kooskõlas määruse (EL) nr 1151/2012 (2) artikli 53 lõike 2 teise lõiguga.

„AGLIO DI VOGHIERA”

ELi nr: IT-PDO-0105-01301 – 19.1.2015

KPN ( X ) KGT ( ) GTT ( )

1. Taotlejate rühm ja õigustatud huvi

Consorzio produttori Aglio di Voghiera Via Buozzi 12/b 44020 Voghiera (FE) ITALIA Tel +39 0532328046 e-post: info@agliodivoghiera.it

Tootespetsifikaadi muutmise taotluse esitas „Aglio di Voghiera” tootjate liidu [Consorzio produttori Aglio di Voghiera] 22 registreeritud liiget, kellel on volitus muutmise taotluse esitamiseks vastavalt põllumajandus-, toiduaine- ja metsanduspoliitika ministeeriumi 14. oktoobri 2013. aasta määruse nr 12511 artikli 13 lõikele 1. „Aglio di Voghiera” tootjate liidu 22 registreeritud liiget annavad üle 51 % toote „Aglio di Voghiera” kontrollitud toodangust ja esindavad rohkem kui 30 % kaitstud päritolunimetuse „Aglio di Voghiera” tootespetsifikaadi kontrollisüsteemiga hõlmatud ettevõtjatest.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab

— ☐ Toote nimetus — ☐ Päritolutõend — ☒ Tootmismeetod — ☐ Seos piirkonnaga — ☒ Märgistus — ☒ Muu [pakend; õigusaktide ajakohastamine]

4. Muudatus(t)e liik

— ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☒ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mis ei eelda avaldatud koonddokumendi muutmist. — ☐ Registreeritud KPNi või KGT tootespetsifikaadi muudatus, mis ei ole oluline määruse (EL) nr 1151/2012 artikli 53 lõike 2 kolmanda lõigu kohaselt ja mille kohta ei ole avaldatud koonddokumenti (või sellega võrdväärset). — ☐ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt väike.

5. Muudatus(ed)

Tootmismeetod

Külvikord

— Külvikorra vaheldumine muude põllukultuuridega kui teravili või valgurikkad kultuurid (v.a emajuurelised) on lubatud. Välja on jäetud nõue külvikorra vaheldumise kohta teravilja ja valgurikaste taimedega ning selgesõnaliselt on sätestatud emajuureliste kasvatamise keeld, sest see vähendaks mulla viljakust, suurendaks parasiithaiguste esinemist ja soodustaks umbrohu arengut.

Paljundusmaterjali tootmine

— Paljundusmaterjali võib valida käsitsi küüslaugusibulatelt, mis ei ole kimpu seotud. Seepärast on tootespetsifikaadi paljundusmaterjali tootmist käsitleva osa punktist 5(A) eemaldatud viide kimpu seotud küüslaugule.

Istutusaeg ja -meetod

— Muudetud on istutussagedust, eelkõige ridade vahelist kaugust küüslauguküünte istutamisel. 20–50 cm asemel on nüüd ridade vahekauguseks kehtestatud 15–60 cm. See muudatus on seotud istutus- ja koristusmasinatega, mille puhul on kasutusel osutatud vahekaugus. Ridade väiksem vahekaugus pärsib umbrohu kasvu ning parandab saagist, ilma et see mõjutaks toote kvaliteeti.

— Seoses istutussageduse muutmisega tohib kasutada rohkem paljundusmaterjali kui tootespetsifikaadis märgitud – seega 1 700 kg/ha kohta, mitte kuni 1 300 kg/ha kohta.

Saagikoristus

— Tootespetsifikaati on lisatud saagikoristusele järgnevad kohustuslikud töötlusetapid: sorteerimine, puhastamine ning tootelt lehtede ja juurte eemaldamine. Lisaks on täpsustatud, et kui need töötlusetapid hõlmavad kuivatatud küüslauku, peaks saagi kogukaal vähenema vähemalt 40 % võrra. Need täiendused on tehtud selleks, et kaasata toote „Aglio di Voghiera” töötlemise etapid (sorteerimine, puhastamine ning tootelt lehtede ja juurte eemaldamine), mida praegu kohaldatav tootespetsifikaat ei hõlma, ning määrata kindlaks kõnealuste töötlusetappide tulemusena tekkiv minimaalne kaalu vähenemine põllult koristatud saagi kaalu ja pärast kuivatamist müügile suunatud toote kaalu suhtena. See suhe hõlbustab kontrollimist, sest võimaldab paremini kindlaks määrata, kui palju kuivatatud küüslauku on võimalik toota haritava hektari kohta ning järelikult ka seda, kui palju on võimalik küüslauku turustada.

— Tootespetsifikaadi originaalis on parandatud hooletusviga, mistõttu oli toote kuivatamismeetodite hulgas ekslikult nimetatud kontrollitud keskkonda. Tegelikult sooviti osutada kontrollitud ventilatsioonile.

— Toote kuivatamise maksimaalset kestust kontrollitud ventilatsiooniga ruumis on pikendatud 36 tunnilt 72 tunnile. Selle muudatusega võetakse arvesse, et kasvuperioodi erandlikud ilmastikutingimused (vihm, niiskus jne) võivad mõjutada küüslaugu kasvu ja kuivatamist. Seepärast on hea kuivatada küüslauku kontrollitud ventilatsiooniga ruumis pikema aja jooksul.

Märgistamine ja pakendamine

Väikesed palmikud

— Kaotatud on nõue märgistada iga küüslauk kleebisega. Ette on nähtud, et väike küüslaugupalmik pakendatakse valgesse võrku, mis märgistatakse päritolunimetuse logoga. See muudatus hõlbustab toote turustamist, tagab selle terviklikkuse ja lihtsustab toote äratundmist.

Üksik küüslaugusibul

— Edaspidi võib üksiku küüslaugusibula pakendada ka päritolunimetuse logoga märgistatud võrku. See võimalus on lisatud praegusele märgistamismeetodile, mille kohaselt märgistatakse üksik küüslaugusibul kleebisega.

— Punkti viimast lauset on muudetud, et märgisele võiks lisada tootja kaubandusliku nimetuse või kontrolliasutuse antud kordumatu tootjakoodi. See muudatus vastab suurte jaemüüjate vajadustele ning tagab toote jälgitavuse.

Pakend

— Pakendi kaalu märkimise nõue on välja jäetud, et oleks võimalik rahuldada turustuskanalite ja lõpptarbijate mitmesuguseid vajadusi.

— Tootespetsifikaadis on pakendamist käsitlevas rubriigis sätestatud, et pakkekonteinerid peavad olema suletud nii, et sisu ei ole võimalik kätte saada ilma pakendit lõhkumata. See punkt on kustutatud kui üleliigne, sest pakendamisnõuetes on juba sätestatud küüslaugu pakendamise võimalikud viisid (palmik, suur palmik, võrk, kott, väike palmik, üksik küüslaugusibul).

Õigusaktide ajakohastamine

— Ajakohastatud on viiteid ELi õigusaktidele. Viited määrusele (EÜ) nr 510/2006 on asendatud viidetega määrusele (EL) nr 1151/2012.

KOONDDOKUMENT

„AGLIO DI VOGHIERA”

ELi nr: IT-PDO-0105-01301 – 19.1.2015

KPN ( X ) KGT ( )

1. Nimetus(ed) [KPN või KGT]

„Aglio di Voghiera”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud päritoluga toode „Aglio di Voghiera” on Aglio di Voghiera ökotüüpi kuuluv küüslauk. Taime sibulad on ühtlased, helevalged, harvade roosade viirgudega. Küüslauguküüsi ümbritsev koor on valget värvi, mõnikord vähem või rohkem intensiivsete roosade viirgudega. Sibul on ümar, korrapärase kujuga ja kompaktne, juurte kinnituskohast kergelt lame. Sibulad koosnevad erinevast arvust küüntest, mis on tihedalt koos, iseloomuliku kumera välisosaga, korralikult üksteise kõrval. Turustatavad „Aglio di Voghiera” sibulad peavad olema mädaplekkideta, kahjuriteta, puhtad, küüned tihedalt koos, ilma külma- või päikesekahjustusteta ja nähtavate idudeta; ebatavalise pinnaniiskuseta ning võõra lõhna ja/või maitseta. Kaitstud päritolunimetuse „Aglio di Voghiera” võib kanda ainult ekstraklassi (sibula läbimõõt vähemalt 45 mm) või I klassi küüslauk (sibula läbimõõt vähemalt 40 mm). Toodet „Aglio di Voghiera” turustatakse järgmise liigituse alusel: VÄRSKE/ROHELINE KÜÜSLAUK: rohelise varrega, mis on sibulakaela juurest jäik, sibula väliskest on värske; sibul valge või vandlivärvi, võimalike roosade triipudega, juured valkjad. POOLKUIV KÜÜSLAUK: vars osaliselt kuivanud, värvuselt varieerub rohelisest valkja toonini, sibulakaela juurest mitte väga jäik; sibula koor osaliselt kuivanud, sibul valge või vandlivärvi, võimalike roosade triipudega, juured valkjad. KUIVATATUD KÜÜSLAUK: kuiv valkjas ja habras vars, sibula ja küünte koor täiesti kuiv, valget värvi sibul, mille küüned on selgelt nähtavad, juured vandlivärvi.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Kõik tootmistegevused peavad toimuma tootmispiirkonnas, kuna „Aglio di Voghiera” tootmise eripära sõltub nii tootjate teadmistest kui ka piirkonnale iseloomulikest kliimatingimustest ning mullatüübist.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Värske toote müügiaega loetakse korjamise päevast kuni 5. päevani; poolkuivatatud toote müügiaeg jääb korjamise päevast 6. kuni 10. päeva vahele; kuivatatud toote müügiaeg algab 11. päeval pärast korjet. Toodet turustatakse järgneval kujul: palmik (treccia): küüslaugusibulate arv 5–18, kaal 400–900 g; suur palmik (treccia extra): küüslaugusibulate arv 8–80, kaal 1–5 kg; võrk: küüslaugusibulate arv varieerub ja kaal on 100–500 g; kott: küüslaugusibulate arv varieerub ja kaal on 1–5 kg; väike palmik (treccina): küüslaugusibulate arv 3–5, 150–500 g; üksik küüslaugusibul: kaal 50–100 g. Üksiku küüslaugusibula võib pakendada kaitstud päritolunimetuse logoga märgistatud võrku või müüa lahtiselt, märgistades iga küüslaugusibula kaitstud päritolunimetuse kleebisega. Üksikutel sibulatel tuleb vars ja juured täielikult maha lõigata.

Toodet turustatakse pakendis, mis on valmistatud võrgust, puidust, plastist, papist, paberist või taimsetest materjalidest. Pakitud toodet tuleb transportida hoolikalt, et vältida vedamisel ja hooletul kohtlemisel mugulate katkiminekut ning eelkõige küüslaugusibula pealispinna pragunemist, millega kaasneb hallituse ja riknemise oht.

3.6. Sellise toote märgistamise erieeskirjad, millele registreeritud nimetus viitab

Igal tootel peab olema märgis, millel on nimetus „Aglio di Voghiera”, lühend „DOP” (KPN), ELi logo ja tootja kaubanduslik nimetus või kontrolliasutuse antud kordumatu tootjakood.

Pakendil peab olema ühele küljele loetavalt ja kustumatult märgitud teave, mis võimaldab tuvastada pakkijat või vedajat. Pakenditel peab olema nimi „Aglio di Voghiera”, märge „denominazione di origine protetta” (kaitstud päritolunimetus) või lühend „DOP” (KPN) kirjas, mis on suurem kui kõik teised pakendil esitatud märked, ja ELi logo.

Üksiktoodete märgistusel peab olema nimetus „Aglio di Voghiera”, lühend DOP (KPN), ELi logo ja tootja nimi.

Helesinise taustaga sõõrikujulisel logol on kujutatud küüslauguküünt, mida poolitab V-täht. Küüslauguküüs on kollane, tumedamas toonis viirgudega. Sõõri sees on kaldkirjas mustade tähtedega kirjutatud „Aglio di Voghiera”. Sõõri ülaosas on mustas kirjas lühend DOP (KPN). Mustvalget varianti tohib kasutada ainult reklaamides – sel juhul on sõõrikujuline logo ümbritsetud musta joonega. Märgisele trükitud logo peab moodustama 1/3 märgise kogusuurusest.

4. Geograafilise piirkonna täpne määratlus

„Aglio di Voghiera” tootmispiirkond hõlmab Ferrara provintsi järgmisi omavalitsusüksusi: Voghiera, Masi Torello, Portomaggiore, Argenta ja Ferrara.

5. Seos geograafilise piirkonnaga

„Aglio di Voghiera” viljelusala on tasandikuline jõedeltat ja mitmete jõgede vesikonda hõlmav piirkond, kus on toote kasvatamiseks sobilik kliima. Peamised pinnatüübid on savi, liivsavi ja tolmjas saviliiv. Rohke jõeliiva lade on suure veeläbilaskevõimega, sobib seega hästi küüslaugu kasvatamiseks ja aretamiseks ning kaitseb küüslauku mädanemisohu eest. Võrreldes muude tasandikualadega, on piirkonna kliimale iseloomulik väiksem sademete hulk, kevaditi sajab vihma sagedamini kui suvel. Saagikoristust soodustavad palavad ja päikesepaistelised suved, mis koos Ferrara piirkonnale tüüpiliste niiskustingimustega võimaldavad „Aglio di Voghiera” küüslauku kuivatada aeglaselt ja järk-järgult.

„Aglio di Voghiera” eripäraks on helevalge värv, suures, ümaras ja ühtlase kujuga sibulas tihedasti koos asetsevad küüslauguküüned ja eelkõige väga head säilivusomadused. Toote keemilises koostises on suurepärases tasakaalus väävliühendeid sisaldavad eeterlikud õlid, ensüümid, B-vitamiin, mineraalsoolad ja flavonoidid. Teiseks ning mitte vähem oluliseks eripäraks on küüslaugu eriline geneetiline identiteet, mis on tuvastatud DNA kordistamise meetodiga ning on saavutatud mitme põlvkonna jooksul loodusliku valiku suhtes kohaldatud valikumeetodite tulemusel.

„Aglio di Voghiera” eripära on tugevasti seotud nii inimtöö kui ka kasvukeskkonnaga. Toote tüüpilised omadused tulenevad kasvupinnasest. Savi, liivsavi ja tolmja saviliiva mullatüübid ning rohke jõeliiva lade soodustavad vee äravoolu ja aitavad kaasa küüslaugusibulate säilivusomaduste, suuruse, säravvalge värvi ning eriti nende iseloomuliku ühtlase ja kompaktse kuju arengule. Küüslaugu vegetatiivsel paljundamisel kasutatakse parimaid küüslauguküüsi sibulatest, mille ensüümide, vitamiinide ja mineraalsoolade vahel on täiuslik tasakaal; see tagab asjaomase küüslaugusordi spetsiifilise geneetilise identiteedi. Nagu eelnevalt mainitud, muudab „Aglio di Voghiera” eriliseks selle tugev seos kohalike inimestega. Istutamise ja saagikoristuse ajal on kohalikud küüslaugukasvatajad pööranud alati erilist tähelepanu niisutusmeetoditele; kasutades isalt pojale pärandatud ja läbi aastate täiendatud oskusi, on nad eelmisest saagist istutamiseks välja valinud parimad, seega ainult suured ja terved küüslaugusibulad; nad on töödelnud küüslaugusibulaid meisterlikult ning valmistanud käsitsi kimpe, suuremaid ja väiksemaid palmikuid ning valinud välja üksikuid küüslaugusibulaid; lisaks on nad edasi pärandanud ülimaitsvate toitude retsepte. Iidse Voghenza territooriumilt pärit vanemad ja uuemad arheoloogilised leiud kinnitavad Po jõe deltas asunud keskuse tähtsat rolli kuni vähemalt 7. sajandini. Pärast keskaja kõrgperioodi lõppu äratasid d’Este’d, Ferrara hertsogid, Voghiera piirkonna uuesti elule. D’Este perekonna maadel õhutati inimesi kasvatama kõikvõimalikke piirkonnas kasvavaid taimi, sealhulgas eriti köögivilja, salatit, maitse- ja lõhnataimi ning eelkõige küüslauku. Pärast d’Este perekonna lahkumist 1598. aastal, ei läinud saadud põllumajanduslik kogemus kaotsi, sest ka teised suured maaomanikud märkasid Po endise jõesängi ääres paiknevate viljakate maade väärtust. Veel tänapäeval kasvatatakse siin nõudlikke põllukultuure, nagu näiteks küüslauku.

Viide spetsifikaadi avaldamisele

(Käesoleva määruse artikli 6 lõike 1 teine lõik)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Aglio di Voghiera” tunnustamise ettepaneku 21. novembri 2014. aasta Itaalia Vabariigi Teatajas (Gazzetta Ufficiale della Repubblica Italiana) nr 271.

Toote spetsifikaadi täieliku tekstiga saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 179, 19.6.2014, lk 17.

(2) ELT L 343, 14.12.2012, lk 1.